PMIndiaData/PMIndiaSum huggingface dataset:
पंतप्रधान मोदी यांचे कोरियाच्या राष्ट्राध्यक्षांकडून दूरध्वनीद्वारे अभिनंदन

भारताच्या अलिकडेच झालेल्या सार्वत्रिक निवडणुकांमधील भरघोस यशाप्रित्यर्थ कोरियाचे राष्ट्राध्यक्ष मुंज जायेन तसेच झिम्बावेचे राष्ट्राध्यक्ष मनअनगग्वा आणि मोझांबिकचे राष्ट्राध्यक्ष फिलिप जासिन्टो न्युसी यांनी पंतप्रधान नरेंद्र मोदी यांचे दूरध्वनीद्वारे अभिनंदन केले. पंतप्रधान नरेंद्र मोदी यांनी तिन्ही राष्ट्राध्यक्षांचे आभार मानले आणि फेब्रुवारी 2019 मध्ये कोरियाच्या राष्ट्राध्यक्षांनी भारताला दिलेल्या भेटीचे पुन:स्मरण केले तसेच पहिली महिला मॅडम कीम यांनी वर्ष 2018 मध्ये भारताच्या दिपोत्सव महोत्सवाला हजेरी लावली होती. याचेही स्मरण केले. ते म्हणाले की, या भेटीमुळे दोन्ही देशांचे संबंध अधिक बळकट झाले असून मैत्रीचे नवे पर्व चालू झाले आहे. पंतप्रधानांनी झिम्बावेचे राष्ट्राध्यक्ष मनअनगग्वा यांचेही आभार मानले तसेच भारताच्या सार्वत्रिक निवडणुका दरम्यान झिम्बावेच्या दोन माध्यमप्रतिनिध���ंनी भारताला भेट दिल्याचे मोदी यांनी कौतुक केले. भारत-झिम्बावे यांच्या मैत्रीने एक वेगळी उंची गाठली असल्याचे पंतप्रधानांनी सांगितले.
राष्ट्रीय क्रीडा स्पर्धांमधील खेळाडूंमध्ये गरबा लोकप्रिय होत असल्याबद्दल पंतप्रधानांना आनंद

नवी दिल्‍ली, 4 ऑक्‍टोबर 2022 क्रीडासंबंधी मेळाव्यांमुळे खेळाडूंना विविध संस्कृतींशी ओळख करून घेण्याची संधी मिळते, असे पंतप्रधान नरेंद्र मोदी यांनी म्हटले आहे. भारतीय क्रीडा प्राधिकरणाच्या ट्विटला प्रतिसाद देताना पंतप्रधानांनी ट्विट केले, क्रीडासंबंधी मेळावे रंगतदार असतात, कारण ते सहभागी खेळाडूंना विविध संस्कृतींशी ओळख करून घेण्याची संधी देतात. राष्ट्रीय क्रीडा स्पर्धांमधील खेळाडूंमध्ये गरबा लोकप्रिय होत असल्याचे पाहून आनंद झाला.”
योगोदा सत्संग सोसायटी ऑफ इंडियाच्या 100 व्या वर्धापनदिनानिमित्त पंतप्रधानांनी केले टपाल तिकिटाचे अनावरण

योगोदा सत्संग सोसायटी ऑफ इंडियाच्या 100 व्या वर्धापनदिनानिमित्त पंतप्रधान नरेंद्र मोदी यांनी टपाल तिकिटाचे अनावरण केले. नवी दिल्लीतल्या विज्ञान भवन येथे झालेल्या कार्यक्रमात पंतप्रधानांनी स्वामी परमहंस योगानंदांचे कौतुक केले. त्यांनी दाखवलेला मार्ग मुक्तीचा नसून अंतयात्रेचा आहे, असे पंतप्रधानांनी सांगितले. स्वामी परमहंस योगानंदांनी आपल्या संदेशाचा प्रचार करण्यासाठी भारत सोडला असला तरी ते नेहमीच भारताशी जोडलेले राहिले, असे पंतप्रधान म्हणाले. भारताचे अध्यात्म ही भारताची ताकद आहे. अध्यात्म आणि धर्म वेगळे आहेत, मात्र काही लोक अध्यात्माचा संबंधही धर्माशी जोडतात, हे दुर्दैवी आहे, असे पंतप्रधान म्हणाले.
ब्राझील येथे 13 आणि 14 नोव्हेंबरला होणाऱ्या ब्रिक्स शिखर परिषदेला पंतप्रधान उपस्थित राहणार

ब्राझीलमधे ब्रासीलिया येथे 13-14 नोव्हेंबरला होणाऱ्या 11 व्या ब्रिक्स शिखर परिषदेला पंतप्रधान नरेंद्र मोदी उपस्थित राहणार आहेत. ब्रिक्स व्यापार फोरममधे उपस्थित राहण्यासाठी पंतप्रधानांसमवेत मोठे व्यापार प्रतिनिधी मंडळही रवाना होईल अशी अपेक्षा आहे. ब्रिक्स व्यापार फोरममधे पाच सदस्य राष्ट्रांच्या उद्योग क्षेत्रातले प्रतिनिधी उपस्थित राहतात. रशियाचे अध्यक्ष व्लादिमीर पुतीन आणि चीनचे राष्ट्राध्यक्ष शी जीनपिंग यांच्यासमवेत पंतप्रधान स्वतंत्र द्विपक्षीय बैठकाही घेणार आहेत. ब्रिक्स व्यापार फोरमच्या समारोपाच्या सत्रात तसेच ब्रिक्स शिखर परिषदेच्या पूर्ण सत्रालाही पंतप्रधान उपस्थित राहणार आहेत. ब्रिक्‍स अंतर्गत सहकार्य आणि ब्रिक्स समूहाचा आर्थिक विकास यावर ब्रिक्सच्या पूर्ण सत्रात ब्रिक्स नेत्यांची चर्चा होईल. ब्रिक्स नेत्यांच्या बैठकीलाही पंतप्रधान उपस्थित राहणार आहेत. ब्राझिलियन ब्रिक्स व्यापार परिषद आणि न्यू डेव्हलपमेंट बँकेचे अध्यक्ष यावेळी आपला अहवाल सादर करतील अशी अपेक्षा आहे. यानंतर व्यापार आणि गुंतवणूक प्रोत्साहन एजन्सीमध्ये ब्रिक्स सामंजस्य करारावर स्वाक्षऱ्या होणार आहेत. परिषदेच्या समारोप प्रसंगी संयुक्त घोषणापत्रही जारी करण्यात येणार आहे. ब्रिक्स अंतर्गत पाच महत्वाच्या उदयोन्मुख अर्थव्यवस्था एकत्र आल्या असून जागतिक लोकसंख्येच्या 42 टक्के लोकसंख्येचा या अंतर्गत समावेश आहे तर जागतिक सकल राष्ट्रीय उत्पादनाअंतर्गत ब्रिक्स समुहाचा 23 टक्के वाटा आहे तसेच जागतिक व्यापारात या समूहाचा 17 टक्के वाटा आहे. नेते आणि मंत्री यांच्या बैठकीद्वारे परस्पर हिताच्या मुद्यांवर चर्चा आणि व्यापार, वित्त, आरोग्य, शिक्षण, कृषी, विज्ञान-तंत्रज्ञान आणि दळण-वळण माहिती तंत्रज्ञान यासारख्या क्षेत्रात वरिष्ठ अधिकाऱ्यांच्या बैठकीद्वारे सहकार्य हे ब्रिक्स सहकार्याचे दोन स्तंभ आहेत.
तेलंगणातील नागरकुर्नूल येथील अपघातात झालेल्या जीवितहानीबद्दल पंतप्रधानांकडून दुःख व्यक्त

तेलंगणातील नागरकुर्नूल येथील अपघातात झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे. या दुर्घटनेत मरण पावलेल्यांच्या कुटुंबांना प्रत्येकी 2 लाख रुपयांची तर जखमी झालेल्यांना प्रत्येकी 50,000 रुपयांची मदत ही पंतप्रधानांनी घोषित केली आहे. पंतप्रधान कार्यालयातर्फे जारी करण्यात आलेल्या ट्विटर संदेशात पंतप्रधान म्हणतात, "तेलंगणामध्ये नागरकुर्नूल येथील अपघातात मरण पावलेल्या व्यक्तींच्या कुटुंबीयांच्या दुःखात मी सहभागी आहे. जखमी व्यक्तींच्या प्रकृतीत लवकरात लवकर सुधारणा होवो अशी प्रार्थना. या दुर्घटनेत मरण पावलेल्यांच्या कुटुंबांना प्रत्येकी 2 लाख रुपयांची तर जखमी झालेल्यांना प्रत्येकी 50,000 रुपयांची मदत, पंतप्रधान राष्ट्रीय मदतनिधीतून करण्यात येईल.- पंतप्रधान मोदी."
पंतप्रधानांनी सूरीनामच्या उपराष्ट्रपतींची भेट घेतली

पंतप्रधान नरेंद्र मोदी यांनी सूरीनामचे उपराष्ट्रपती मायकेल ए. अधीन यांची भेट घेतली. सूरीनामचे उपराष्ट्रपती विश्व सांस्कृतिक उत्सवात सहभागी होण्यासाठी भारतात आले आहेत. पंतप्रधानांनी सूरीनाममध्ये प्रवासी भारतीय केवळ देशाच्या विकासातच नव्हे तर दोन्ही देशांतील ऐतिहासिक संबंध मजबूत करण्यात बजावत असलेल्या सक्रीय भूमिकेचे कौतुक केले. भारत सूरीनामला क्षमता निर्मिती आणि मनुष्यबळ विकास यासाठी सर्वतोपरी सहाय्य देणे सुरुच ठेवण्यासाठी कटिबध्द असल्याचे पंतप्रधानांनी सांगितले.
म्यानमारच्या लष्करी विमानाला झालेल्या अपघाताबद्दल पंतप्रधानांना शोक

म्यानमारच्या लष्करी वाहतूक विमानाला झालेल्या विमान अपघाताबद्दल पंतप्रधान नरेंद्र मोदी यांनी शोक व्यक्त केला आहे. “म्यानमारच्या लष्करी वाहतूक विमानाला झालेल्या विमान अपघाताबद्दल मला तीव्र दु:ख होत आहे. या अपघातामुळे झालेली हानी भरुन काढण्यासाठी भारत सर्वतोपरी सहाय्याला तत्पर आहे”, असे पंतप्रधानांनी म्हटले आहे.
भारतीय महसूल सेवेतल्या प्रशिक्षणार्थींनी लोकांवर विश्वास ठेवावा – पंतप्रधानांचा आग्रह

भारतीय महसूल सेवेतल्या 167 प्रशिक्षणार्थींनी आज पंतप्रधान नरेंद्र मोदी यांची भेट घेतली. या प्रशिक्षणार्थींनी आपल्या कामा दरम्‍यान देशातल्या लोकांवर विश्वास ठेवावा, असे पंतप्रधानांनी या प्रशिक्षणार्थींशी झालेल्या चर्चेदरम्यान सांगितले. आपल्या देशातील बहुसंख्य नागरीक कायद्याचे पालन करणारे असून देशाच्या हिसासाठी कायद्याचे पालन करणे मान्य करणारे आहेत, असे पंतप्रधानांनी सांगितले. सरकारच्या महसूल धोरणाची अंमलबजावणी करतांना आणि आपले कर्तव्य बजावतांना प्रामाणिक करदात्याला त्रास होता कामा नये, असे पंतप्रधान म्हणाले. सरकारचे लोकाभिमुख उपक्रम लोकांपर्यंत प्राधान्यक्रमाने पोहचतात ना? याबाबत अधिकाऱ्यांनी खात्री करुन घ्यावी असेही पंतप्रधानांनी सांगितले. या देशातला प्रत्येक नागरीक हा आपल्या कुटुंबाचा भाग आहे, असे सर्व अधिकाऱ्यांना वाटले पाहिजे, असे पंतप्रधानांनी अधिकाऱ्यांनी विचारलेल्या प्रश्नांना उत्तर देतांना स्पष्ट केले. जर का ही भावना दृढ झाली, तर अधिकारी अधिक जोमाने आणि उत्साहाने काम करतील आणि थकण्याची भावनाही निर्माण होणार नाही, असेही त्यांनी सांगितले. या अधिकाऱ्यांबरोबर झालेल्या 45 मिनिटांच्या चर्चेदरम्यान, नागरी सेवेतल्या अधिकाऱ्यांकडून अपेक्षित असणाऱ्या संवदेनशील आणि मानवतावादी दृष्टीकोनाचे महत्व पटवून देतांना पंतप्रधानांनी त्यांच्या व्यक्तिगत आयुष्यातील तसेच राजकीय अनुभवातील अनेक गोष्टींना उजाळा दिला.
अमेरिका-भारत धोरणात्मक भागीदारी फोरमने केली पंतप्रधानांशी बातचीत

अमेरिका-भारत धोरणात्मक भागीदारी फोरमच्या सदस्यांनी पंतप्रधान नरेंद्र मोदी यांची नवी दिल्ली येथे 7 लोककल्याण मार्ग येथे आज भेट घेतली. या सदस्य समुहाचे प्रातिनिधित्व युएसआयएसपीएफचे अध्यक्ष जॉन चेंबर्स यांनी केले. पंतप्रधानांनी भारतीय अर्थव्यवस्थेवर प्रतिनिधीमंडळाने दाखवलेल्या विश्वासाचे कौतुक केले तसेच भारतीय तरुणांनी उद्योग विश्वात क्षमतेनुसार घेतलेल्या जोखिमेवर त्यांनी प्रकाश टाकला. त्यांनी सरकारने अटल टिंगरिंग लॅब्स आणि हॅकेथॉन याचा अंतर्भाव असलेल्या विविध प्रकल्पांद्वारे उचलेल्या पावलांवर समाधान व्यक्त केले आणि यामुळे तंत्रज्ञानाचा वापर करुन नवीन संभाव्यता निर्माण करणे आणि समस्यांचे निराकरण करण्याला प्रोत्साहन मिळेल असे सांगितले. कॉर्पोरेट करात घट आणि मजूरांबाबत सुधारणा यासारख्या प्राथमिकतेला सरकारने दिलेल्या प्रोत्साहनाचा उपयोग व्यवसाय सुकरतेला होईल असे सांगितले. पंतप्रधान पुढे म्हणाले की, ‘डेमोक्रसी, डेमोग्राफी आणि दिमाग’ हे तीन ‘डी’ भारताची बळकटी आहे. प्रतिनिधीमंडळाने पंतप्रधानांच्या देशाच्या भवितव्याच्या दृष्टीकोनावर विश्वास दाखवला आणि सांगितले की, पुढील पाच वर्ष भारत पुढच्या 25 वर्षाचा जगाचा चेहरा बनेल.
दक्षिण कोरियातील आंतरराष्ट्रीय लस संस्थेमध्ये भारताच्या सदस्यत्वासाठी मंत्रिमंडळाची मंजुरी

आंतरराष्ट्रीय लस संस्थेच्या प्रशासकीय परिषदेचे भारताने पूर्ण सदस्य स्वीकारण्याच्या प्रस्तावाला, आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. यात दक्षिण कोरियातील सेऊल येथे असणाऱ्या “आंतरराष्ट्रीय लस संस्थे”ला पाच लाख अमेरिकी डॉलर्सचे वार्षिक योगदान देण्याच्या बाबींचाही समावेश आहे. “आंतरराष्ट्रीय लस संस्था” ही संयुक्त राष्ट्र विकास उपक्रमाचा उपक्रम असून तिची स्थापना 1997 मध्ये झाली आहे. विविध संसर्गजन्य आजारांपासून संरक्षण करणाऱ्या लसींचे संशोधन आणि विकसन ही संस्था करते.
ऊस उत्पादक शेतकऱ्यांबरोबर पंतप्रधान साधणार संवाद

पंतप्रधान नरेंद्र मोदी उद्या 150 उत्पादक शेतकऱ्यांचा समावेश असलेल्या प्रतिनिधीमंडळाची,‘लोक कल्याण मार्ग’ इथे भेट घेऊन, त्यांच्याशी संवाद साधणार आहेत. उत्तर प्रदेश, महाराष्ट्र, पंजाब, उत्तराखंड आणि कर्नाटकमधल्या शेतकऱ्यांचा या प्रतिनिधीमंडळात समावेश राहील. ऊस क्षेत्रासाठी केंद्र सरकारने उचलेली पाऊले आणि उपक्रम याबाबत या बैठकीत चर्चा अपेक्षित आहे.
दुसऱ्या जागतिक कोविड आभासी परिषदेमध्ये पंतप्रधान सहभागी

नवी दिल्ली, 12 मे 2022 पंतप्रधान नरेंद्र मोदी यांनी आज सकाळी, अमेरिकेचे राष्ट्राध्यक्ष जोसेफ आर. बायडेन ज्युनियर यांच्या निमंत्रणावरून दुसऱ्या जागतिक कोविड आभासी परिषदेमध्ये सहभाग घेतला. या परिषदेच्या उद्‌घाटन सत्रात पंतप्रधानांनी ‘महामारीमुळे आलेला थकवा टाळणे आणि तयारीला प्राधान्य‘ या विषयावर भाषण केले. महामारीचा सामना करण्यासाठी भारताने लोककेंद्रित धोरण स्वीकारले आहे आणि या वर्षीच्या आरोग्य क्षेत्राच्या खर्चासाठी आतापर्यंतची सर्वाधिक तरतूद केल्याचे पंतप्रधानांनी अधोरेखित केले. भारत जगातील सर्वात मोठी लसीकरण मोहीम राबवत आहे आणि आमच्या प्रौढ लोकसंख्येपैकी सुमारे नव्वद टक्के लोकसंख्येचे आणि पन्नास दशलक्षांहून अधिक बालकांचे लसीकरण झाले आहे, असे पंतप्रधानांनी सांगितले. जागतिक समुदायाचा एक जबाबदार सदस्य या नात्याने, भारत इतर देशांसोबत ,कोविडवर मात करण्यासाठीचे किफायतशीर स्वदेशी तंत्रज्ञान, लस आणि उपचार पद्धती सामायिक करून सक्रिय भूमिका बजावत राहील. भारत आपल्या जिनोमिक सर्व्हिलन्स कन्सोर्टियमचा विस्तार करण्यासाठी काम करत आहे.भारताने पारंपरिक औषधींचा मोठ्या प्रमाणावर वापर केला आहे आणि हे ज्ञान जगाला उपलब्ध करून देण्यासाठी, भारतात जागतिक आरोग्य संघटनेच्या पारंपरिक औषध केंद्राची पायाभरणी करण्यात आली आहे,हे देखील पंतप्रधानांनी अधोरेखित केले. एक भक्कम आणि अधिक लवचिक जागतिक आरोग्य सुरक्षा व्यवस्था तयार करण्यासाठी पंतप्रधानांनी जागतिक आरोग्य संघटनेला बळकट करण्याचे आणि सुधारणा करण्याचे आवाहन केले. इतर सहभागींमध्ये कार्यक्रमाचे सह आयोजक -कॅरिकॉमचे अध्यक्ष म्हणून बेलीझ राष्ट्र/ सरकारचे प्रमुख, आफ्रिकन महासंघाचे अध्यक्ष म्हणून सेनेगल, जी- 20 चे अध्यक्ष म्हणून इंडोनेशिया आणि जी- 7 चे अध्यक्ष म्हणून जर्मनी यांचा समावेश होता. संयुक्त राष्ट्रांचे महासचिव , जागतिक आरोग्य संघटनेचे महासंचालक आणि इतर मान्यवरही या परिषदेत सहभागी झाले होते. 22 सप्टेंबर 2021 रोजी अध्यक्ष बायडेन यांनी आयोजित केलेल्या पहिल्या जागतिक कोविड आभासी शिखर परिषदेतही पंतप्रधान सहभागी झाले होते.
खाणींमधील सुरक्षा तसेच संशोधन व परिक्षण केंद्राच्या सुरक्षेसंदर्भात भारत-ऑस्ट्रेलिया दरम्यान सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज खाणींमधील सुरक्षा तसेच संशोधन व परिक्षण केंद्राच्या सुरक्षेसंदर्भात भारत-ऑस्ट्रेलिया दरम्यान सामंजस्य कराराला मंजुरी दिली. हा सामंजस्य करार खाण सुरक्षा महासंचालक, कामगार आणि रोजगार मंत्रालय भारत सरकार आणि खाण व ऊर्जा नैसर्गिक स्रोत विभाग, क्वीन्सलॅण्ड सरकार ऑस्ट्रेलिया यांच्या दरम्यान करण्यात आला. प्रभाव/परिणाम या सामंजस्य करारामुळे डीजीएमएस आणि एसआयएमटीएआरएस यांच्या दरम्यान भागीदारी प्रस्थापित होणार आहे. · जोखीम आधारित सुरक्षा व्यवस्थापन पद्धतीची अंमलबजावणी, प्रशिक्षण इ. · परिषद, कार्यशाळा, सेमिनार्स आणि इतर तांत्रिक बैठकींचे आयोजन व संघटन तसेच प्रबोधिनीचे आरोग्य आणि राष्ट्रीय खाण आपत्ती केंद्रांची स्थापना · डीजीएमएस येथे संशोधन आणि विकास प्रयोगशाळांचे आधुनिकीकरण करण्यात येईल. अंमलबजावणी धोरण हा सामंजस्य करार, स्वाक्षऱ्या झाल्या तारखेपासून लागू होऊन कराराचा कालावधी तीन वर्षांचा असेल. पूर्वपिठीका जागतिक पातळीवर ऑस्ट्रेलियातील खाण अपघातांचा दर सर्वात कमी आहे. ऑस्ट्रेलियाचे जोखीम आधारित खाण क्षेत्र, ‘सुरक्षा व्यवस्थापन नियोजन’ हे संकल्पनाधारित तसेच जोखीम शोधून काढण्यासाठी ते नवीन तंत्रज्ञानाची अंमलबजावणी करतात.
पंतप्रधान 29 फेब्रुवारी 2020 रोजी देशभरात 10 हजार शेतकरी उत्पादक संघटना सुरू करणार

पंतप्रधान नरेंद्र मोदी 29 फेब्रुवारी 2020 रोजी चित्रकूट येथे देशभरात 10 हजार शेतकरी उत्पादक संघटना सुरू करणार आहेत. देशात सुमारे 86 टक्के शेतकरी छोटे आणि अल्पभूधारक असून त्यांच्याकडे 1.1 हेक्टरपेक्षा कमी जमीन आहे. छोटे, मध्य आणि भूमीहीन शेतकऱ्यांना कृषी उत्पादन टप्प्यात तंत्रज्ञान, दर्जेदार बियाणे, खते आणि किटकनाशकांची उपलब्धता यांसारख्या अनेक आव्हानांचा सामना करावा लागतो. आर्थिक परिस्थिती हलाखीची असल्यामुळे त्यांचे उत्पादनांचे विपणन करतांना अनेक आव्हानांना सामोरे जावे लागते. शेतकरी उत्पादक संघटना अशा समस्यांचा निपटारा करण्यासाठी त्यांना सामूहिक बळ देतात. या संघटनांचे सदस्य तंत्रज्ञान, वित्त पुरवठा आणि बाजारपेठेत शेतमाल घेऊन जाण्यासाठी मदत करतात, जेणेकरून त्यांच्या उत्पन्नात वेगाने वाढ होईल. पीएम-किसानला एक वर्ष पूर्ण याच कार्यक्रमात पीएम-किसान योजनेच्या वर्षपूर्तीची दखल घेतली जाईल. मोदी सरकारने प्रधानमंत्री किसान सन्मान निधी योजना सुरू केली. जेणेकरून शेतकऱ्यांना कृषी आणि संलग्न उद्योग तसेच घरगुती गरजा पूर्ण करण्यासाठी सहाय्यक उत्पन्न मिळू शकेल. या योजनेअंतर्गत पात्र लाभार्थ्यांना वर्षाला 6000 रुपयांपर्यंत मदत दिली जाते. चार महिन्यातून एकदा प्रत्येकी 2000 रुपये दिले जातात. थेट लाभ हस्तांतरण पद्धतीमार्फत पात्र लाभार्थ्यांच्या बँक खात्यात हे पैसे थेट जमा होतात. गेल्या 24 फेब्रुवारीला ही योजना सुरू करण्यात आली आणि या योजनेने 24 फेब्रुवारी 2020 रोजी यशस्वीपणे एक वर्ष पूर्ण केले. मोदी सरकारने आपल्या दुसऱ्या कार्यकाळातल्या पहिल्या केंद्रीय मंत्रिमंडळ बैठकीत पीएम-किसान योजना सर्व शेतकऱ्यांना लागू करण्याचा ऐतिहासिक निर्णय घेतला. पीएम-किसान लाभार्थ्यांना किसान क्रेडिट कार्ड वितरित करण्यासाठी विशेष मोहीम पीएम किसान योजनेंतर्गत सर्व लाभार्थ्यांना किसान क्रेडिट कार्ड वितरित करण्यासाठी पंतप्रधान 29 फेब्रुवारी रोजी एका विशेष मोहिमेची सुरूवात करणार आहेत. पीएम किसान योजनेंतर्गत सुमारे 8.5 कोटी लाभार्थ्यांपैकी 6.5 कोटी लाभार्थ्यांकडे किसान क्रेडिट कार्ड आहे. या विशेष मोहिमेमुळे उर्वरित 2 कोटी लाभार्थ्यांनाही किसान क्रेडिट कार्ड दिली जाणार आहेत. 12 फेब्रुवारी ते 26 फेब्रुवारी दरम्यान 15 दिवसांची विशेष मोहीम सुरू करण्यात आली. यामध्ये सर्व पीएम किसान लाभार्थ्यांना सवलतीच्या दरात कर्ज उपलब्ध करून दिले जाणार आहे. त्यामध्ये एक साधा एकपानी अर्ज भरून द्यायचा होता, ज्यामध्ये बँक खाते क्रमांक, जमिनीच्या नोंदीचा तपशील आणि अन्य कुठल्याही बँकेच्या शाखेत आपण किसान क्रेडिट कार्डचा लाभार्थी नसल्याचे जाहीर करणे याचा समावेश आहे. 26 फेब्रुवारीपर्यंत अर्ज प्राप्त झालेल्या सर्व पीएम किसान लाभार्थ्यांना 29 फेब्रुवारी रोजी त्यांच्या बँकांच्या शाखांमध्ये किसान क्रेडिट कार्ड सुपूर्द करण्यासाठी बोलावले जाणार आहे.
बांगला देशाचे गृहमंत्री आणि  पंतप्रधान नरेंद्र मोदी यांची भेट

बांगलादेशचे गृहमंत्री असादुझ्झमा खान यांनी आज पंतप्रधान नरेंद्र मोदी यांची भेट घेतली. बांगलादेशात नुकत्याच झालेल्या दहशतवादी हल्ल्यातल्या जीवितहानीबद्दल पंतप्रधानांनी शोक व्यक्त केला. दहशतवादाविरोधातल्या लढयात भारताचा बांगलादेशला सदैव पाठिंबा राहील याचा पुनरुच्चार पंतप्रधानांनी केला. भारताच्या पाठिंब्याबद्दल असादुझ्झमा खान यांनी पंतप्रधानांचे आभार मानले. बांगलादेशमधल्या परिस्थितीची माहितीही त्यांनी पंतप्रधानांना दिली.
बाली येथे जी -20 शिखर परिषदेच्या निमित्ताने अमेरिकेचे राष्ट्रपती आणि इंडोनेशियाच्या राष्ट्रपतींसोबत पंतप्रधानांची बैठक

नवी दिल्ली, 15 नोव्हेंबर 2022 पंतप्रधान नरेंद्र मोदी यांनी अमेरिकेचे अध्यक्ष महामहीम जोसेफ आर. बायडेन आणि इंडोनेशियाचे राष्ट्रपती महामहीम जोको विडोडो यांची आज बाली येथे जी 20 नेत्यांच्या शिखर परिषदेच्या निमित्ताने भेट घेतली. जी -20 हे आंतरराष्ट्रीय आर्थिक सहकार्याचे प्रमुख व्यासपीठ असल्याचे पंतप्रधान मोदी यांनी नमूद केले. तसेच जागतिक आव्हानांवर मात करण्यासाठी प्रमुख अर्थव्यवस्थांना एकत्र आणण्याची क्षमता जी20 व्यासपीठ सातत्याने दाखवत असल्याचे सांगत जी 20 चे महत्व त्यांनी अधोरेखित केले. जी -20 आपल्या अर्थव्यवस्थांमध्ये आणि त्याही पलीकडे शाश्वत आणि सर्वसमावेशक विकास पुनर्स्थापित करण्यासाठी, सध्याच्या हवामान, ऊर्जा आणि अन्नधान्य संकटांना तोंड देण्यासाठी, जागतिक आरोग्य संरचना मजबूत करण्यासाठी आणि तंत्रज्ञान विषयक परिवर्तनाला प्रोत्साहन देण्यासाठी एकत्र काम करत आहे. आपल्या अध्यक्षपदाच्या काळात भारत इतर विकसनशील देशांचा आवाज बनेल याचा पंतप्रधानांनी पुनरुच्चार केला. असुरक्षित देशांना मदत करणे ; सर्वसमावेशक विकासाला सहाय्य करणे , आर्थिक सुरक्षा आणि जागतिक पुरवठा साखळी मजबूत करणे; बहुपक्षीय वित्तीय संस्थांसाठी सुधारित आणि अभिनव वित्तपुरवठा मॉडेल विकसित करणे; हवामान बदल, महामारी, अर्थव्यवस्थेची नाजूक स्थिती , गरीबी कमी करणे आणि शाश्वत विकास उद्दिष्टे साध्य करणे यासारख्या आव्हानांवर तोडगा काढणे आणि पायाभूत सुविधांमधील तफावत दूर करण्यासाठी सार्वजनिक आणि खाजगी वित्तपुरवठा करण्यात जी 20’ची महत्वपूर्ण भूमिका असल्यावर त्यांनी भर दिला. भारताच्या अध्यक्षतेखाली जी -20 च्या कार्याला पाठिंबा देण्याच्या वचनबद्धतेबद्दल पंतप्रधान मोदी यांनी राष्ट्रपती विडोडो आणि अध्यक्ष बायडेन यांचे आभार मानले.
जम्मू-काश्मीरसाठी पंतप्रधानांच्या विकास पॅकेजमधील ठळक नोंदी

पंतप्रधान नरेंद्र मोदी यांनी आज जम्मू-काश्मीरसाठी 80,000 कोटी रुपयांचे विकास पॅकेज जाहीर केले. त्यातील ठळक नोंदी पुढीलप्रमाणे पूरग्रस्तांना मदत, पुनर्रचना आणि पूर व्यवस्थापन- रु. 7854 कोटी पुरामुळे नूकसान झालेल्या व्यक्तींना घरांची बांधणी करण्यासाठी रोख रक्कमेची मदत, व्यावसायिक आणि लघु उद्योजकांना उपजिवीकेसाठी पुनर्रचनेसाठी मदत, झेलम व तिच्या उपनद्यांसाठी व्यापक पूर व्यवस्थापन आणि झेलम-तावी पूर पुनर्रचना प्रकल्प. रस्ते आणि महामार्ग प्रकल्प- रु. 42611 कोटी झोजिला बोगद्याचे बांधकाम, जम्मू-काश्मीरमध्ये सेमी रिंग रोडस, भारत माला प्रकल्पांतर्गत उत्तम जोडणी, राज्यातील महामार्ग आणि इतर प्रकल्प अद्ययावत करणे. ऊर्जा, नवीन आणि अपारंपरिक ऊर्जा- रु. 11708 कोटी पायाभूत ऊर्जा संरचनेत आणि वितरण प्रणालीत सुधारणा, सौर ऊर्जा, लघु जलविद्युत प्रकल्प आरोग्य- रु. 4900 कोटी याअंतर्गत राज्याच्या राजधानींमध्ये दोन अखिल भारतीय आयुर्विज्ञान संस्थेची (एम्स) उभारणी, प्राथमिक आरोग्य केंद्र आणि रुग्णालयांमध्ये पायाभूत सुविधांच्या विकासासाठी मदत. मनुष्यबळ विकास, कौशल्य विकास आणि क्रीडा- रु. 2600 कोटी या अंतर्गत जम्मूमध्ये आयआयटी आणि आयआयएमची उभारणी, हिमायत योजनेअंतर्गत पाच वर्षाच्या काळात एक लाखापेक्षाही जास्त युवकांना प्रशिक्षण देणे, क्रीडा क्षेत्रासाठी पायाभूत सुविधांच्या उभारणीसाठी मदत करणे. कृषी आणि अन्न प्रक्रिया- रु. 529 कोटी यात फळबाग विकासाठी मदत, शीतकरण केंद्रांची उभारणी पर्यटन- रु. 2241 कोटी यात पर्यटन स्थाने आणि नवीन प्रकल्प, 50 पर्यटनग्राम उभारणे नगर विकास- रु 2312 कोटी जम्मू आणि काश्मीरच्या विकासासाठी स्मार्ट सिटी आणि स्वच्छ भारत मोहिमेअंतर्गत निधीचा पुरवठा. निर्वासित जनतेची सुरक्षा आणि कल्याण- रु. 5263 कोटी काश्मीरी निर्वासितांसाठी रोजगार, छांब आणि पाक व्याप्त काश्मीरमधील कुटुंबाचे पुनर्वसन, घरांची बांधणी, पाच भारतीय आरक्षित बटालियन्सची उभारणी, भारतीय आरक्षित बटालियन्स जम्मू आणि काश्मीरमधील युवकांसाठी 4000 नोकऱ्या निर्माण करेल. पश्मिना चालना प्रकल्प- रू 50 कोटी एकूण पॅकेज- रू. 80,068 कोटी या पॅकेजमध्ये पंतप्रधान राष्ट्रीय मदत निधीअंतर्गत रु. 837 कोटी आणि गेल्यावर्षीच्या पूरानंतर दिलेल्या 1000 कोटी रुपयांचा यात समावेश आहे.
राष्ट्रीय शैक्षणिक संग्रहालयाच्या स्थापनेला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत आज राष्ट्रीय शैक्षणिक संग्रहालयाच्या स्थापनेला आज मंजूरी देण्यात आली. येत्या तीन महिन्यात या संग्रहालयाची स्थापना होऊन ते कार्यरत होईल आणि 2017-18 या वर्षात देशभरात सक्रीय होईल. सुरक्षा ठेवींच्या धर्तीवर उच्च शैक्षणिक संस्थांसाठी शालेय प्रमाणपत्रे, पदव्या आणि इतर शैक्षणिक पुरस्कार जतन करण्यासाठी डिजिटल संग्रहालय निर्माण करण्याचे सुतोवाच वित्त मंत्र्यांनी 2016-17 च्या केंद्रीय अर्थसंकल्पात केले होते. या संग्रहालयाच्या स्थापनेद्वारे ते पूर्ण केले जात आहे. एनएसडीएल डाटाबेस व्यवस्थापन मर्यादित आणि सीडीएसएल संयुक्त उपक्रम या दोन संस्थांद्वारे राष्ट्रीय शैक्षणिक संग्रहालयाचे कार्य चालविण्यात येणार असून उपरोक्त दोन्ही कंपन्यांची नोंदणी सेबी कायदा 1992 द्वारे करण्यात आली आहे. संग्रहालयात अपलोड केल्या गेलेल्या माहितीच्या विश्वासार्हतेसाठी संबंधित शैक्षणिक संस्था जबाबदार राहतील. राष्ट्रीय शैक्षणिक संग्रहालयात शैक्षणिक संस्था, मंडळे, विद्यार्थी तसेच बँका, कंपन्या, शासकीय संस्था आणि शैक्षणिक संस्थांचे वापरकर्ते नोंदणी करु शकतील.
प्रतिष्ठेच्या ‘नील’ समुद्रकिनारे’ यादीमध्ये मिनीकॉय, थुंडी आणि कडमट या समुद्रकिनाऱ्यांना स्थान मिळाले म्हणून पंतप्रधानांनी केले लक्षद्वीपच्या जनतेचे विशेष अभिनंदन

नवी दिल्‍ली, 26 ऑक्‍टोबर 2022 पंतप्रधान नरेंद्र मोदी यांनी लक्षद्वीपच्या लोकांचे विशेष अभिनंदन केले आहे. जगातल्या सर्वात स्वच्छ समुद्रकिनारे म्हणून गणना जाणाऱ्या ‘नील समुद्र किनारे’ यादीमध्ये येथील मिनीकॉय, थुंडी आणि कडमट या समुद्रकिनाऱ्यांना स्थान मिळाले आहे म्हणून पंतप्रधानांनी लक्षद्वीपच्या लोकांचे विशेष अभिनंदन केले. पंतप्रधानांनी भारताच्या वैशिष्ट्यपूर्ण किनारपट्टीचा खास उल्लेख केला आणि किनाऱ्यांच्या स्वच्छतेबद्दल भारतीयांमध्ये निर्माण झालेल्या आवडीचे कौतुक केले. केंद्रीय पर्यावरण, वने आणि हवामान बदल मंत्री भूपेंद्र यादव यांच्या संदेश शेअर करत पंतप्रधानांनी खालील प्रमाणे ट्विट केले आहे, "हे फारच विशेष आहे ! अभिनंदन. विशेषतः लक्षद्वीपच्या नागरिकांचे या पराक्रमाबद्दल विशेष अभिनंदन. भारताची किनारपट्टी खास आहे आणि आता आपल्या लोकांमध्ये किनाऱ्याच्या स्वच्छतेबद्दल खूप आवड दिसून येत आहे."
सरकारी प्रेसचे सुसूत्रीकरण/विलीनीकरण आणि त्यांच्या आधुनिकीकरणाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सरकारच्या 17 मुद्रणालयांचे नवी दिल्लीतील राष्ट्रपती भवन, मिंटो रोड आणि मायापुरी, महाराष्ट्रात नाशिक आणि कोलकाता येथील टेंपल स्ट्रीट या पाच सरकारी मुद्रणालयांमध्ये सुसूत्रीकरण/विलीनीकरण आणि आधुनिकीकरणाला मंजुरी दिली. त्यांच्या अतिरिक्त जमिनीच्या मुद्रीकरणाच्या माध्यमातून या पाच मुद्रणालयांचा पुनर्विकास आणि आधुनिकीकरण केले जाईल. विलिनीकरण करण्यात आलेल्या अन्य मुद्रणालयांची 468 एकर जमीन शहर विकास मंत्रालयाच्या भूखंड आणि विकास अधिकाऱ्याकडे सुपूर्द केली जाईल. चंदीगड, भुवनेश्वर आणि म्हैसूर येथील जीआयटीबीपीची 56.67 एकर जमीन संबंधित राज्य सरकारांना परत केली जाईल. मुद्रणालयांच्या आधुनिकीकरणामुळे त्यांना केंद्र सरकारच्या कार्यालयांची महत्त्वाची गुप्त आणि बहुरंगी मुद्रीत कार्य हाती घेता येईल. यासाठी कोणताही खर्च येणार नाही.
पंतप्रधानांनी धर्मस्थळ येथे श्री मंजुनाथ स्वामी मंदिरात पूजा केली, उजिरे येथे सभेला संबोधित केले

पंतप्रधान नरेंद्र मोदी आपल्या कर्नाटक दौऱ्याच्या पहिल्या टप्प्यात आज मंगळुरु येथे पोहोचले. तिथून ते धर्मस्थळासाठी रवाना झाले जिथे त्यांनी श्री मंजुनाथ स्वामी मंदिरात पूजा केली. उजिरे येथे एका जनसभेत पंतप्रधानांनी प्रधानमंत्री जनधन योजनेच्या खातेधारकांना रुपे कार्डे वितरित केली. त्यांनी “धरती मातेचे संरक्षण करा आणि पुढल्या पिढीकडे हस्तांतरित करा” कार्यक्रमाच्या शुभारंभानिमित्त एका लोगोचे अनावरण केले. जनसमुदायाला संबोधित करताना त्यांनी भगवान मंजुनाथाची पूजा करण्याची संधी मिळाल्याबद्दल आनंद व्यक्त केला. ते म्हणाले की सध्याचे शतक हे कौशल्य विकासाचे आहे. भारत हा एक तरुण देश आहे आणि म्हणूनच आपण जनसांख्यिकीय लाभाचा अवश्य फायदा उचलायला हवा असे ते म्हणाले. आपले संत आणि महात्म्यांनी अशा अनेक संस्था स्थापन केल्या ज्यांनी शतकानुशतके समाजाला मदत केली असे पंतप्रधान म्हणाले. महिला बचत गटांना रुपे कार्ड वितरित करण्याच्या संधीबाबत पंतप्रधान म्हणाले डिजिटल व्यवहारांबाबत उत्साह पाहून त्यांना आनंद झाला आहे. त्यांनी जनतेला भीम ॲप वापरण्याचे आणि रोकडविरहित व्यवहार करण्याचे आवाहन केले. प्रामाणिकपणा आणि अखंडतेचे हे युग आहे ज्यामध्ये व्यवस्थेला फसविणाऱ्यांसाठी थारा नाही असे पंतप्रधान म्हणाले. पंतप्रधान म्हणाले की भारत सरकारचा प्रत्येक रुपया आणि प्रत्येक संसाधन भारतीयांच्या कल्याणासाठी समर्पित आहे. विकासाची फळे कोणत्याही भ्रष्टाचाराशिवाय अपेक्षित लाभार्थ्यांपर्यंत पोहोचावीत याची आम्ही काळजी घेत आहोत असे ते म्हणाले. सध्याच्या काळात जल संवर्धन हे आपल्यापुढील एक प्रमुख आव्हान आहे असे नरेंद्र मोदी म्हणाले. अल्पावधीतील लाभाचा विचार न करता पर्यावरणाबरोबर सामंजस्याने राहण्याला आपण महत्व देण्याची गरज आहे असे ते म्हणाले. त्यांनी कर्नाटकच्या शेतकऱ्यांना ठिबक सिंचनासारखी पध्दत अवलंबण्याचे आवाहन केले, जेणेकरुन जलसंवर्धनात मदत होईल.
जागतिक कुस्ती अजिंक्यपद स्पर्धेत कांस्य पदक जिंकल्याबद्दल पंतप्रधानांनी विनेश फोगट आणि बजरंग पुनिया यांचे केले अभिनंदन

नवी दिल्‍ली, 19 सप्‍टेंबर 2022 बेलग्रेड येथे आयोजित जागतिक कुस्ती अजिंक्यपद स्पर्धेत कांस्य पदक जिंकल्याबद्दल विनेश फोगट आणि बजरंग पुनिया यांचे पंतप्रधान नरेंद्र मोदी यांनी अभिनंदन केले आहे. एका ट्विटमध्ये पंतप्रधान म्हणाले; “आपल्या कुस्तीपटूंनी अभिमानास्पद कामगिरी केली आहे. बेलग्रेडमध्ये आयोजित जागतिक कुस्ती अजिंक्यपद स्पर्धेत कांस्यपदक जिंकल्याबद्दल @Phogat_Vinesh आणि @BajrangPunia यांचे अभिनंदन. हे पदक दोघांसाठी विशेष आहे कारण विनेश या स्पर्धेत दोन पदके जिंकणारी पहिली भारतीय महिला ठरली आहे आणि बजरंगने त्याचे चौथे पदक पटकावले आहे. “